**Пепељуга**, одломак из народне бајке

(...) Ђевојци је било име Мара, али како је највише радила и слушала у кући: носила воду, готовила јело, прала судове, мела кућу и радила све остале кућевне послове, и како се тако највише око ватре налазила, прозову је маћеха и њезина кћи Пепељугом.

Једном у неђељу маћеха пође са својом кћери у цркву, проспе по кући просо, па рече пасторци: „Ти, Пепељуго, ако ово све просо не покупиш и ручак не зготовиш док ми из цркве дођемо, убићу те“.  (...) Пошто оне отиду из куће, пасторка одмах к материну гробу и нађе сандук отворен и на заклопцу два бијела голуба који јој рекну да се обуче и да иде у цркву, а да се не брине ни за што у кући. Она весела узме прве хаљине с врха све од саме свиле, пак се обуче и отиде у цркву. У цркви све се, и женско и мушко, зачуди њезиној љепоти и њезинијем хаљинама, а највише што нико није знао ко је она и откуда је, а особито јој се зачуди и око на њу баци царски син који се онђе десио. Кад буде испред свршетка летурђије, она се из цркве искраде па бјежи кући, па свукавши своје хаљине остави их у сандук, а он се сам затвори и нестане га, а она брже к ватри, кад тамо, а то просо покупљено, ручак готов и све уређено.  (...)

Кад буде у трећу неђељу, маћеха се опет спреми са својом ћерком у цркву, па проспе још више проса по кући и каже пасторки као и прије. (...) Пошто оне отиду из куће, пасторка одмах к материну гробу и нађе опет сандук отворен и на заклопцу два бијела голуба који јој рекну да се обуче и да иде у цркву, а да се не брине ни за што у кући. Онда она узме из сандука хаљине све од суха злата пак се обуче и отиде у цркву. У цркви јој се сви зачуде још већма, а царев је син био намислио да је не пушта као и прије, већ да је чува да види куда ће. Кад буде испред свршетка летурђије те она пође да иде, а царев син за њом устопице, и тако она између народа провлачећи се и бјежећи некако јој спадне папуча с десне ноге, и она не имајући кад тражити је побјегне босонога, а царев син узме јој папучу.

Царев син потом зађе с оном папучом да је тражи по свему царству огледајући свакој ђевојци папучу на ногу, али којој дуга, којој кратка, којој уска, којој широка, не може ни једној да пристане. Маћеха кад је виђела да ће царев син доћи и њиховој кући да тражи ону ђевојку, она њу пред кућом сакрије под корито.

Кад царев син дође с папучом и запита имају ли каку ђевојку у кући, она му каже да имају и изведе му своју кћер. Кад јој папучу он огледа на ногу, али јој папуча не може ни на прсте да се навуче; онда царев син запита имају ли у кући још каку ђевојку, а она му каже да немају више никаке. У том пијевац скочи на корито пак запјева: „Кукуријеку, ево је под коритом“. Маћеха повиче: „Иш, орао те однио!“ Царев син чувши то, потрчи брже боље ка кориту те га дигне, кад тамо, а то под њим она иста ђевојка што је била у цркви и у онијем истијем хаљинама у којијем је трећи пут била, само без папуче на десној нози. Кад је царев син угледа, он се готово обезнани од радости, па јој брже боље папучу назује на десну ногу, и видећи да јој је не само таман на ногу него да је управо и онака као и она што јој је на лијевој нози, одведе је своме двору и ожени се њоме.

**Просо** –врста житарице; **готовити** –спремати; **мести** –чистити, брисати; **пасторка** –жени мужева ћерка којој она није мајка

1.Допуни: Пепељуга се среће са краљевићем \_\_\_\_\_\_\_\_\_\_\_\_\_\_ за време \_\_\_\_\_\_\_\_\_\_\_\_\_\_\_\_ што показује где се у стара времена српски народ састајао.

2. Пепељуга је ишла **три пута** у цркву. Ако је прва хаљина од свиле, а трећа од злата, погоди каква је друга:

\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Сваку **одлику бајке** пронађи у одломку и напиши је:

|  |  |
| --- | --- |
| Јунак бајке који побеђује зло |  |
| Негативни лик |  |
| Помагачи |  |
| Чудесно средство |  |
| Стални број |  |
| Препрека | Сакривање Пепељуге под корито. |
| Фантастичан обрт (преокрет) |  |
| Срећан крај |  |

4. Животиње могу да говоре и имају људске особине. Такво стилско средство зове се \_\_\_\_\_\_\_\_\_\_\_\_\_\_\_\_\_\_\_\_

5. На почетку одломка, у првом пасусу, дате су радње које Пепељуга извршава. Попуни табелу траженим глаголским облицима:

|  |  |  |  |  |
| --- | --- | --- | --- | --- |
| инфинитив | Перфекат, 3. лице једнине | Аорист, 1. л. једнине | Презент, 3. лице множине | Футур, 1. лице множине |
| радити |  |  | они раде |  |
| слушати |  | ја слушах |  |  |
| носити |  |  |  |  |
| спремати |  |  |  |  |
| прати | он је прао |  |  |  |
| чистити |  |  |  | ми ћемо чистити |